Chucaꞌn kꞌij,
ri xecꞌujeꞌ can jucꞌan apu ruchiꞌ ri yaꞌ xuka pa quiviꞌ chi xaxe jun canoa xcꞌujeꞌ chiriꞌ chuchiꞌ ri yaꞌ,
y chi ri Jesús xa man xoc ta e quiqꞌuin ri ru-discípulos chupan ri jun canoa riꞌ,
xa quiyon xebe ri discípulos.
Jacꞌa ri kꞌij riꞌ,
ecꞌo chic chꞌakaꞌ canoas ri epetenak pa tinamit Tiberias ri xeꞌeka chiriꞌ chunakaj ri lugar ri xetzuk-vi ri vinak riqꞌuin ri pan ri xumatioxij naꞌey ri Ajaf Jesús che ri Dios.
Jacꞌa ri vinak,
tok xquitzꞌet chi ri Jesús y ri ru-discípulos man ecꞌo ta chic chiriꞌ,
xeꞌoc cꞌa e pa tak canoas y xebe pa tinamit Capernaum chucanoxic ri Jesús.
Tok ri vinak reꞌ xbequilaꞌ ri Jesús ri jucꞌan apu ruchiꞌ ri yaꞌ,
xquicꞌutuj che:
Tijonel,
¿achique cꞌa hora xatuka vaveꞌ cꞌa?
xechaꞌ che.
Jacꞌa ri Jesús xuꞌij chique ri vinak:
Yin kitzij-kitzij nin-ij chive chi rix yinicanoj,
pero man roma ta ninojij rij ri achique nicꞌatzin-vi chi xen-en milagros chivech.
Rix yinicanoj xaxe roma xixintzuk riqꞌuin ri pan ri xa jani na icꞌuꞌx xijoꞌ xitij.
Rix titijaꞌ ikꞌij,
pero man xaxe richin ninojsaj ri pamaj ri xa niqꞌuis.
Rix más titijaꞌ ikꞌij chucanoxic ri ninojsan ri ivánima,
ri xtinyaꞌ chive yin ri xitak-pe richin xinalex chiꞌicojol.
Roma ri ninyaꞌ yin chive,
nuyaꞌ cꞌaslen ri richin jumul.
Quiriꞌ nin-ij chive,
roma ri milagros ri yenbanalaꞌ yin chivech,
jariꞌ yerucusaj ri Dios ri Tataꞌaj richin retal chi ja rijaꞌ takayon-pe vichin,
xchaꞌ.
Romariꞌ quireꞌ xquicꞌutuj che ri Jesús:
¿Achok chirij nicꞌatzin nikatij-vi kakꞌij richin nikaꞌan ri nrojoꞌ ri Dios chike?
Ri Jesús xuꞌij chique:
Ri nrojoꞌ ri Dios chi niꞌen,
ja chi rix yininimaj yin ri xitak-pe roma rijaꞌ.
Jacꞌariꞌ xquiꞌij che:
¿Achique cꞌa jun retal naꞌan chikavech richin nikatzꞌet y yatkanimaj?
Y,
¿achique ta cꞌa jun naꞌan chikavech cꞌa?
Roma ri ojer tak katiꞌt-kamamaꞌ,
ja ri maná ri xka-pe chicaj xquitij ri pa chakijlaj tzꞌiran ulef,
achel nuꞌij ri tzꞌiban can:
Pan ri petenak chicaj xuyaꞌ chique richin xquitij.
Romariꞌ ri Jesús xuꞌij chique:
Tivacꞌaxaj cꞌa ri xtin-ij chive:
Ri pan ri xka-pe chicaj,
mana-ta ri Moisés xyoꞌon,
pero ri Nataꞌ Dios jariꞌ niyoꞌon ri kitzij Pan ri richin chicaj chive.
Roma ri Pan ri nuyaꞌ ri Dios,
ja ri Jun ri petenak chicaj ri cꞌamayon-pe cꞌaslen chique conojel chochꞌulef,
xchaꞌ chique.
Tok xquicꞌaxaj quiriꞌ,
rijeꞌ xquiꞌij che ri Jesús:
Ronojel cꞌa kꞌij tayaꞌ ri Pan reꞌ chike,
xechaꞌ.
Xuꞌij cꞌa ri Jesús chique:
Ja yin ri Pan ri niyoꞌon cꞌaslen ri richin jumul.
Ri nipe viqꞌuin,
man chic xtivayijan ta ri ránima.
Y ri nuyaꞌ ránima viqꞌuin,
man jun bey chic xticꞌujeꞌ ruchakij-chiꞌ ri ránima.
Pero can achel ri nuꞌin chive:
Rix masque xitzꞌet ri xenbanalaꞌ yin chivech,
xa man xiyaꞌ ta ivánima viqꞌuin.
Conojel ri eyoꞌon-pe chuve roma ri Nataꞌ,
can xquinquicanoj richin yepe viqꞌuin,
y ri yepe viqꞌuin,
yin man yentzolij ta e.
Roma yin man richin ta nin-en ri achique ninjoꞌ tok yin kajnak-pe chicaj,
xa richin nin-en ri achique nrojoꞌ ri takayon-pe vichin.
Ri nrojoꞌ ri Nataꞌ Dios ri takayon-pe vichin,
ja chi conojel ri eruyoꞌon chic chuve,
man nis-ta jun chique rijeꞌ xtinsetz can,
xa xquencꞌasoj-e chiquicojol ri animaꞌiꞌ ri pa ruqꞌuisbel kꞌij.
Roma ri Nataꞌ ri takayon-pe vichin,
nurayij chi conojel ri xtiquetemaj (yin achique,
ayincuꞌx) yin ri Rucꞌajol y niquiyaꞌ cánima viqꞌuin,
xticꞌujeꞌ quicꞌaslen ri richin jumul.
Y yin xquencꞌasoj-e chiquicojol ri animaꞌiꞌ ri pa ruqꞌuisbel kꞌij,
xchaꞌ ri Jesús.
Jacꞌa ri israelitas ri ecꞌo-apu chiriꞌ,
xa yejasjot-apu chirij ri Jesús,
roma rijaꞌ xuꞌij:
Ja yin ri Pan ri yin kajnak-pe chicaj.
Rijeꞌ quireꞌ niquiꞌij:
¿Mana-ta reꞌ ri Jesús ri rucꞌajol ri José cꞌa?
Pero roj keteman quivech ri rute-rutataꞌ.
¿Achique roma rijaꞌ nuꞌij chi chicaj kajnak-vi-pe?
yechaꞌ.
Pero ri Jesús xuꞌij cꞌa chique:
Man cꞌa quixjasjot.
Man jun nipe viqꞌuin,
si man ta ri Nataꞌ ri takayon-pe vichin ri nibochiꞌin ri ránima.
Y ri nipe viqꞌuin,
yin xtincꞌasoj-e chiquicojol ri animaꞌiꞌ ri pa ruqꞌuisbel kꞌij.
Roma ri tzꞌiban can coma ri profetas ojer,
quireꞌ nuꞌij:
Conojel cꞌo xtucꞌut ri Dios chiquivech,
y roma cꞌa riꞌ,
xa achique na jun xacꞌaxan richin ri Nataꞌ y cꞌo xretemaj,
ri jun riꞌ nipe viqꞌuin y nuyaꞌ ránima viqꞌuin.
Pero ri Dios man jun vinak tzꞌeteyon ruvech,
xaxe yin ri yin petenak chicaj riqꞌuin rijaꞌ,
ri yin tzꞌeteyon ruvech.
Kitzij-kitzij nin-ij chive:
Ri nuyaꞌ ránima viqꞌuin,
can cꞌo-vi rucꞌaslen ri richin jumul.
Ja yin ri Pan ri niyoꞌon cꞌaslen.
Ri ivatiꞌt-imamaꞌ ojer xquitij ri maná ri pa chakijlaj tzꞌiran ulef,
pero ri maná,
man xtiquer ta xerutoꞌ chuvech ri camic.
Jacꞌa ri Pan ri niyoꞌon cꞌaslen ri nin-ij yin chive,
chicaj kajnak-vi-pe,
richin quiriꞌ ri xtitijo richin,
man xtiꞌe ta chupan ri camic ri richin jumul.
Ja yin ri cꞌaslic Pan ri xika-pe chicaj.
Xa achique na jun xtitijo ri Pan reꞌ,
xticꞌaseꞌ richin jumul.
Ri Pan cꞌa ri xtinyaꞌ yin che,
ja ri nu-cuerpo ri xtinjach pa camic richin nuqꞌuen-pe cꞌaslen chique ri vinak chochꞌulef,
xchaꞌ ri Jesús.
Roma cꞌa riꞌ,
ri israelitas ri ecꞌo-apu chiriꞌ,
xa niquichꞌolila-quiꞌ y quireꞌ niquibilaꞌ chiquivech:
¿Achel chi rijaꞌ nuyaꞌ ri ru-cuerpo chike richin nikatzuk-kiꞌ che?
yechaꞌ.
Jacꞌa ri Jesús xuꞌij chique:
Kitzij-kitzij nin-ij chive:
Si rix man nitzuk ta iviꞌ che ri nu-cuerpo y man nikum ta ri nuquiqꞌuel yin ri xitak-pe richin xinalex chiꞌicojol,
can manak vi icꞌaslen ri richin jumul.
Ri xtutzuk-riꞌ che ri nu-cuerpo y xtukum ri nuquiqꞌuel,
can cꞌo chic rucꞌaslen ri richin jumul,
y yin xtincꞌasoj-e chiquicojol ri animaꞌiꞌ ri pa ruqꞌuisbel kꞌij.
Roma ri nu-cuerpo yin,
jariꞌ ri kitzij ninojsan ri ránima,
y ri nuquiqꞌuel jariꞌ ri kitzij nelesan ruchakij-chiꞌ ri ránima.
Ri xtutzuk-riꞌ che ri nu-cuerpo y xtukum ri nuquiqꞌuel,
rijaꞌ xticꞌujeꞌ viqꞌuin y yin xquicꞌujeꞌ riqꞌuin rijaꞌ.
Can achel yin rutakon-pe ri cꞌaslic Nataꞌ,
y yin roma rijaꞌ cꞌo nucꞌaslen,
quiriꞌ mismo ri xtutzuk-riꞌ che ri nu-cuerpo,
voma yin xticꞌujeꞌ rucꞌaslen.
Ri Pan ri nin-ij chive chi kajnak-pe chicaj,
man junan ta riqꞌuin ri maná ri xquitij ri ivatiꞌt-imamaꞌ ojer,
roma ri maná man xtiquer ta xerutoꞌ chuvech ri camic.
Jacꞌa ri nutzuk-riꞌ che ri Pan ri kajnak-pe chicaj,
xticꞌujeꞌ rucꞌaslen ri richin jumul.
Jareꞌ ri xeruꞌij ri Jesús richin xerutijoj ri quimolon-quiꞌ pa sinagoga ri pa tinamit Capernaum.
Jacꞌa tok quicꞌaxan chic ri xuꞌij ri Jesús,
eqꞌuiy chique ri yetzekleꞌen richin xquiꞌij:
Cꞌayef ri tzij xeruꞌij.
¿Achique xtiniman richin?
xechaꞌ.
Jacꞌa ri Jesús reteman ri niquijasjaꞌ chiquivech ri yetzekleꞌen richin,
y romariꞌ xuꞌij chique:
¿Cacaꞌ cami ivánima nuꞌon chive riqꞌuin ri xin-ij?
¿Achique ta nibanataj iviqꞌuin xa ta yinitzꞌet yin ri xitak-pe richin xinalex chiꞌicojol chi yitzolij chic e ri achique lugar yincꞌo-vi naꞌey?
Ri niyoꞌon ri cꞌaslen ri richin jumul,
ja ri Espíritu y mana-ta ri cuerpo.
Ri chꞌabel ri achok riqꞌuin rix nutijon-vi,
richin rucꞌaslen ri ivánima ri nuqꞌuen-pe chive ri cꞌaslen ri richin jumul.
Pero ecꞌo chive ri man xtiquiyaꞌ ta cánima viqꞌuin.
Quiriꞌ xuꞌij ri Jesús,
roma reteman (achique,
ajecuꞌx) man xtiquiyaꞌ ta cánima riqꞌuin,
y ri jun ri xtijacho-e richin.
Y quireꞌ chic xuꞌij:
Romariꞌ achel ri nuꞌin chive,
chi nis-ta jun xtipe viqꞌuin ri man ta samajnak chic ri Nataꞌ pa ránima,
xchaꞌ.
Tok xquicꞌaxaj quiriꞌ,
eqꞌuiy chique ri yetzekleꞌen richin xetzolij can,
man xquitzekleꞌej ta chic.
Roma cꞌa riꞌ,
ri Jesús quireꞌ xuꞌij chique ri doce ru-discípulos:
¿Ja jun rix nijoꞌ yixtzolij can?
Ri Simón Pedro quireꞌ rutzolic rutzij xuꞌon:
Ajaf,
¿achok chirij chic cꞌa jun xkuꞌe-vi tok aviqꞌuin rat nilitaj-vi chꞌabel ri richin cꞌaslen richin jumul?
Roj cukul kacꞌuꞌx y kaniman chi ja rat ri Jun ri rat takon-pe roma ri Dios chucolic ri rutinamit,
ri rat Rucꞌajol ri cꞌaslic Dios,
xchaꞌ.
Jacꞌariꞌ xuꞌij ri Jesús chique:
¿Mana-ta yin mismo xichaꞌon ivichin ri rix doce cꞌa?
Pero xa cꞌo jun itzel-vinak xel chive,
xchaꞌ.
Tok ri Jesús xuꞌij quiriꞌ,
ja ri Judas Iscariote ri xtijacho-e richin ri xrojoꞌ xuꞌij.
Ri Judas reꞌ,
jun chique ri doce discípulos y rucꞌajol jun achi rubinan Simón.